Birthe Skaarup (DF), 2005-06-16:
Desværre kan fru Pia Kristensen, der er ordfører på forslaget, ikke være til stede i dag, og derfor vil jeg fremføre følgende – jeg gør det naturligvis også, fordi der ikke var nogen debat under andenbehandlingen: Vi er stemt for de ændringsforslag, som socialministeren har stillet.
Vi er, som man også ved,
en del af strukturreformen, og ud fra det vil jeg lige komme med følgende bemærkninger om L 38: Lovforslaget er selvfølgelig udmøntningen af kommunalreformens betydning for det sociale område, og det er vigtigt for Dansk Folkeparti lige at kunne komme med nogle vurderinger af de meget vigtige ting, der ligger i reformen.
Vi mener principielt, at opgaver med relation til socialområdet bedst løses så tæt på borgerne som muligt, og Dansk Folkeparti glæder sig derfor over, at amterne bliver nedlagt og opgaverne overdraget til de nye kommuner.
Dansk Folkeparti har tillid til, at kommunerne kan løse de opgaver, som den nye lov om social service pålægger kommunerne.
Hidtil har specialviden på det sociale område været spredt rundt i amterne, uden at der har været et overblik over forholdene.
Nu bliver den samlet i VISO, og det vil efter vores vurdering betyde en markant forbedring i komplicerede enkeltsager, hvor både kommuner og den enkelte borger kan få en sagsudredning.
Ud fra det vil jeg også sige, at vi naturligvis havde håbet, at forslaget var blevet vedtaget på et endnu bredere grundlag.
Den reviderede servicelov mener vi er fuld af forbedringer for de dårligst stillede.
Tidligere har vore socialt svage medborgere måttet løbe spidsrod mellem forskellige administrative organer for at få deres ret.
Høreapparater skulle man have hos amtet, hjemmehjælpen hos kommunen og invalidebilen igen hos amtet.
Vi tror ikke, at man skal undervurdere værdien af at samle opgaverne under én offentlig myndighed.
Hvis man i forvejen har det svært, bidrager det ikke til at gøre ens tilværelse lettere, hvis man føler, at det er op ad bakke hele vejen fra den ene offentlige myndighed til den anden, og derfor mener vi som sagt, at det er et stort fremskridt, at opgaverne nu samles hos kommunerne.
Både kommunen og den enkelte vil således gennem denne tilbudsportal få et hurtigt overblik over, hvilke muligheder der tegner sig for at hjælpe vedkommende.
En af de andre vigtige ting er, at det nu bliver lovpligtigt for kommunerne at høre de handicappede i et handicapråd.
Dansk Folkeparti finder, at det er meget væsentligt, at kommunerne nu ikke længere kan slippe uden om at høre de handicappedes synspunkter, og vi mener også, at mange uheldige beslutninger kan blive standset i opløbet og fuldstændig undgås.
Forslaget indebærer også, som flere ordførere har været inde på igen i dag, at kommuner med meget store udgifter til dyre enkeltsager gennem en refusionsordning kan afholde udgifterne hertil.
Det er et væsentligt fremskridt efter vores vurdering, for vi har nemlig set enkeltsager, der har været omkostningsfyldte og har indebåret store udgifter.
Faktisk er vi kommet til den konklusion, at vi endnu en gang vil påpege, at det havde været fint, hvis resten af Folketingets partier havde sluttet op om denne lovgivning.
Den enkelte vil efter vores vurdering få langt bedre mulighed for at manøvrere rundt i det sociale system og få langt lettere ved at få de ting, vedkommende har krav på, når der kun er én indgang til det offentlige M053S47324871subh.fm Page 4805
Tuesday, November 8, 2005 4:36 PM system.
Det gør tingene nemmere for den enkelte borger.
Som sagt kan vi tilslutte os dette lovforslag, som efter vores vurdering er et fremskridt og en epokegørende ting med hensyn til den kommende strukturreform.